和陳天予巖桂
作者：吳芾
朝代：宋

paragraphs: 乞身未遂歸巖谷，滿面塵埃慵靧沐。
鈴齋獨坐更悲秋，喜見吾人駐車轂。
吾人別久正懷思，一旦渴心還慰沃。
天公助我作清歡，特遣仙花薦芬馥。
萬枝瑣碎屑黄金，幾樹陰森攢碧玉。
天然風韵月中來，頗鄙人間桃李俗。
秋高氣爽人意佳，衰病無悰惟我獨。
胡爲却被此花惱，盡日簷前看不足。
况是欣逢磊落人，遠追渭釣並巖築。
須知天欲長吟哦，使向筠陽看修竹。
見花落筆作長謠，燦若珠璣千百斛。
我方觸緒不自聊，得此細看還熟讀。
明朝人去花亦殘，只把新詩時反覆。